
ROBERT TOMŠIĆ: DJEČJE OČI 


Ove su pjesme autobiografske crtice, zbir uspomena, sjećanja 
na djetinjstvo, na drage ljude; ovo je pjesnikova ispovijed — bolje 
tako reći nego ispovijest, premda je i to — jer Bogu on priznaje svoje 
zablude, lutanja, žali za vremenom kad je živio daleko od Boga 
koga sada osjeća na svakom svom koraku, u svakom licu koje mu 
se nasmiješi i u dubini očiju u koje se zagleda. 

Ove poetske slike, koje se nižu pred nama, pune su topline. 

Pjesme su pune nade i vedrine, ali i sjete i bezbrojnih pitanja. 
Baš ta pitanja konstanta su (svih) pjesama. Neke pjesme završavaju 
riječju ,Amen“, premda nisu sve izrečene u formi molitve. Više 
bih rekao da su to pronađene istine, spoznaje na koje pjesnik još 
jednom udara pečat čvrstog prianjanja, potvrđivanje koje izriče tom 
riječju ,Amen“. Time i obične, pa ipak u biti vječne spoznaje, postaju 
njegov religijski Credo. 

Više pjesama iznose pjesnikova kolebanja i traženja, nesigurnosti 
dvojbe. Tim više je radost kad može reći da je pronašao izlaz, put 
koji shvaća da mu je darovan, da mu je pokazan i da na tom putu 
nije sam. S njim je Bog, Isus, njegovi najmiliji, živi i - kako on kaže 
— oni koji su ,otišli tamo gdje nema suza“. 

Ovu zbirku ,Dječje oči“ mogli bismo nazvati i: ,Titraji obiteljskog 
doma“ ili ,Ljepota obiteljskog zajedništva“ jer autor se neprestano, 
u uspomenama koje su u njemu žive, vraća u djetinjstvo i sretno 
obiteljsko ozračje koje ga je okruživalo dok je živio zajedno s bratom 
(koji je poginuo u ratu), majkom (koja je umrla) i ocem, ali on priča 
kroz svoje pjesme i o svojim sretnim obiteljskim sadašnjim odnosima 
sa ženom i kćerkom. Zapravo, u njemu svi njegovi najmiliji i sada 
žive, svi su ti odnosi u njemu sadašnji. Ispod pripovijesti o sreći 
skrivaju se i bol i tuga zbog izgubljenih odnosa blizine s najmilijima 
koji su otišli, ali i u boli i tuzi skriva se sreća zbog osjećaja blizine i 
prisutnosti svih njegovih u životu koji živi, u sasvim običnim zgodama 
i susretima, osobito u svim pejzažima i dodiru s Kupom, drvećem, 
jednostavno sa svom prirodom kojoj se neprestano vraća, kako sam 
tako i u društvu sa svojima. 


Naziv zbirke ,Dječje oči“ odgovara pjesniku koji u ovim svojim 
lirskim zapisima otkriva svoje dječje oči kojima gleda svoje najbliže, 
Boga i sav svijet. 

Gospodin naš rekao je: ,Ako se ne obratite i ne postanete kao 
djeca, nećete ući u kraljevstvo nebesko“ (Mt 18,3), kao i: ,Oko je 
tijelu svjetiljka. Ako ti je dakle oko bistro, sve će tijelo biti svijetlo.“ 
(Mt 6,22). Upravo to dvoje, stav djeteta i čisto oko Robert je uspio 
spojiti u svojim pjesmama. Tako upravo ove pjesme i treba čitati, 
dječjim očima u sebi da bismo i sami vidjeli Boga i sve njegove 
darove, osjetili njegovu toplinu te bili ogrijani ovim rukovetom slika, 
crtica i doživljaja koje s pravom možemo nazvati Poesia spiritualis 
- kako smo nazvali biblioteku u kojoj izlazi ova zbirka - tj. upoznali 
duhovno pjesništvo. 


U Sisku, 10. listopada 2014. 
+Vlado Košić 


Mojoj Sanji 
i našoj Ani 


U početku bijaše Riječ 
(Duhu Svetom) 


Tko to može znati osim Njega 
koji je očima našim nevidljiv? 
Možda ,mudri političari“, 

lažni proroci, umjetni sateliti, 

ili povlašteni (,umjetnici?“), 
svećenici ili ja, onaj koji mi prijeti? 
Sveto Pismo, prašnjavo, 
otvoreno zadnji puta za 

,Jomaću zadaću“ vjeronauka. 
Isus nam je ponovio Riječ! 

Duhu Svetomu (u vijeke je snama) 
konačno, iskreno, otvorimo srca. 


Isusu 


Kada ostanem sam. 

Sam od ljudi. 

Tada Te pozorno slušam, 

smijemo se zajedno, 

tu si pokraj mene! 

Onda Ti se rasplačem na ramenu, 
nježno me odgurneš i gledamo se u oči. 
Tada znam da si čista Ljubav! 

Novi dan 


Živjeti... 

Ponijeti nešto tereta za druge. 

Krčiti put, sebi, i onima što tek dolaze. 
Obrisati nekome suze. 

Buditi se sretan. 

Ići dalje... 

Novi dan, nova je prilika. 

Hvala Ti na tome! 

Strah od smrti 


Želim umrijeti s osmijehomom na licu, 

negdje u pola ,Očenaša“, 

kod kuće, u mom krevetu. 

Smrti se ne bojim. 

Prije ili kasnije, ona će doći. 

U onom smiješnom crnom plaštu? 

li u trapericama i novoj jakni s naoštrenom kosom? 
Veselim se životu i stvaranju, svakom darovanom danu. 
Smrt je tako dosadno svakodnevna, odavno me ne 
plaši. 

Sveti križ 


U mom oku, duboko... 

Svijetli križ, ponosan i drevan, 

ali nagrižen od slanih suza 

koje oči isplakati nisu mogle. 

Često šutim jer znam kako će me glas izdati. 
Hodam i nosim, ponekad me noge izdaju... 
Kada idem u takve ,šetnje“, biram šumu 
pa nek oči zaplaču, neka je glas hrapav, 
neka se srušim kraj hrapavog hrasta 

da udahnem miris zemlje od koje postadoh 
i u koju ću se jednom vratiti, 

a križ iz moga oka zasvijetlit će na suncu 
pored hladnog, rahlog humka. 

Sada, kad starimo zajedno 


Kada smo išli u osnovnu, 

bili smo ista ,smjena“. 

Ti dvije godine mlađa od mene, 

oboje djeca, povučena i plaha... 

drukčija od većine u školi. 

Dubokih, snenih, smeđih očiju. 

Bili smo tako blizu svakoga dana! 

Od moje kuće do kuće tvoje bake 

bilo je nepunih pet minuta hoda! 

Sada, kada si mi supruga i jedini prijatelj, 
zahvaljujem Bogu što si moja, što nam je spojio pute, 
a ti si radosna kada plivam u dubini tvojih dječjih, 
snenih očiju. 

Obični dani 


Raspeti Isusa i zaboraviti? 

Nije ostala ,samo“ Biblija! 

Duh Sveti nas pohodi, 

otvara nam oči i uši. 

Ne mislimo li o tome, ako ne živimo vjeru 
Svevišnjem ćemo predati prazninu u duši. 

Raspelo pored ceste 


Isuse moj dragi, 

gledam Te na raspelu 

s ,krunom“ si na čelu. 

Krv i čavli, proboden bok... 

Oprali su ruke, ne samo Poncije Pilat! 
Danas mnogi od nas peru ruke... 

Nisi im u duši, okreću glave od križa 
dok prolaze u skupim autima. 

Nisu blizu bližnjem, samo ogovaranja. 
Bože moj, krivim putima hodimo! 

Vječnost 


Ljudska prolaznost, ili vječnost, statue ili travnati hu- 
mak? 

Mislim da većina nas ne zna ime svoga pradjeda, 
ljudi poznati po svojoj ,neprolaznosti“, umjetnici, 
državnici, masovni ubojice, veliki ,izumitelji“... 

Svi su oni blijeda imena na starome papiru. 

Samo ljubav je vječna, ona je darovana od Boga. 

Naočale 


Imao sam pa vagao, kao zlatar zlato. 
Nisam cijenio, bio sam ,građanski“ hladan. 
Priroda je za mene bila prljava i siva. 
Gledao sam kroz krivu dioptriju, 

kao i većina mojih ,prijatelja“. 

Kada sam izgubio svu ,gramažu“ zlata, 
tada sam prvo osjetio bijes. Na druge! 
Poslije sam skinuo naočale i progledao. 
Sada, kada spavam daleko od ljudi, 

pod prastarim, divnim hrastom, hranim se 
trudom svojih ruku i znojem naboranog čela. 
Opijen sam od sreće. 

Bože, hvala ti na tome! 

Moj dom 


Pljušti, u kući je ugodno toplo, 

staklo na prozoru davno nije oprano... 
Pa neka pljušti i neka prozori plaču 
kada ja ne mogu, 

potpuno sam,u mojoj rodnoj kući. 

Sve moje odavno sam ispratio. 

Poslije svega ostala je uzvišena Ljubav! 

Kada sanjam brata 
(mome Ivici) 


Sanjao sam noćas. 

Naše djetinjstvo. 

Bilo je kao u snu. 

Znam da sam sve to vrijeme 
(koje davno dijelili smo skupa) 
uživao u poklonima. 

Bože, hvala Ti za iskrenu radost! 
Amen! 

Majkama 


Majko, mama, tebe zovem. 

Reci mi kako si, dođi mi u san. 
Čista Ljubav mi nedostaje, mama. 
I ona juha i one bore na licu! 
Majko, teško je, ti si to sve znala 

i štitila me od zla, krivih puteva... 
Gledam oblake na nebu, gledam... 
Kamo si mi se skrila, ljepoto moja? 
Naći ću te, znam to (sanjao sam), 

i tada ću konačno zaplakati. 


21 


Našoj Mili 


Uvijek si vjerovala u ljudsku dobrotu, 

tvoja je velika duša bila širom otvorena 

(svijetlila je u tvojim dubokim, majčinskim očima) 

za sve što je Bog stvorio, baš sva njegova oživljena 
djela... 

Bez obzira na tvoje, skoro dječje, nerazumijevanje 
prema nepravdi, 

koju su ti činili oni dragi, a i nepoznati ljudi, kojima si 
pružila ruku. 

Težila si baš takvima pomoći, često na tvoju ,štetu“, 

ustupajući im dubinu koja je pripadala samo tvojoj 
duši! 

Ovozemaljske prostore (ukrašene zidove i udobne 
naslonjače), 

zamijenila si jeftinim plastičnim stolcima i drevnim 
stolom. 

Znao sam, tada, a sada sam siguran kako si 
ovozemaljski život 

zamijenila nečim neusporedivo većim, sada kada nisi 
s nama, 

osjećam kako toplo moliš za nas na puno ljepšem 
mjestu, 

onome koje je Svevišnji uredio za čiste, dječje duše. 

Lijepi snovi 


Često Te sanjam, Isuse, 

lijepi su to snovi, mekani, kao pamuk. 
Najčešće opušteno sjedimo, sučelice. 
Promatraš mi lice sa osmijehom. 

Nisam zbunjen, jednostavno sam sretan. 
Ti znaš koliko sam na zemlji sjetan, 

ali znaš i koliko se trudim, Isuse moj, 

da budem na sreću drugima i Tvome Ocu. 


23 


Hvala Ti 


Ni sanjao nisam 

koliko čovjek može biti sam. 
Većina kaže: ,Čudak je ludi.“ 
Neki blaži upute mi smiješak... 
onakav...“ ti si čovjek“. 

Meni je davno sve to isto, 

od ljudi ,ne tražim kruha“. 
Bog mi je davno odabrao put. 
Amen. 


24 


Dok nas smrt ne razdvoji 


Svijeća je dogorijevala 

na našem starom stolu. 

Jutro je počelo plaviti. 

Duga je bila ova noć, 

puna mučnih misli, 

kajanja za propuštenim... 

Onih besmislenih spočitavanja 
samome sebi. 

Bijeli se dan. 

Cipele 


Na mojim najdražim cipelama 

nataložila se debela prašina. 

Od puteva, onih sretnih i onih 

na koje me ljudi službenih lica natjeraše. 
Ipak volim te cipele, stare su i napravljene 
baš za moje noge, po Tvome kalupu. 

Eto cipele, obične, eto život, eto! 

Ne bojim se što me čeka sutra, 

ljepo je što budućnost samo Ti znaš. 

Sloboda izbora 


Sanjao sam Isusa. Bio je tužan. 
Dlanovima je pokrio lice. 

Znam, krivim putevima sam hodio. 
Bože moj, tešku slobodu si nam dao! 

Isprazni razgovori 


Zapamti da si smrtan“, 

rekli bi stari Rimljani prije svake bitke! 

Danas, nakon više od dvije tisuće godina... 
Mnogi od nas to ne znaju ili neće znati: 
razmišljati o smrtnosti tijela. 

Sa sahrana bližnjega odlaze pričajući o politici, 
vremenu, ili visokim telefonskim računima! 

Ljudska mjerila 


Sve ,tajne“ ovoga svijeta 
nije nam On skrio. 

Sami smo zatvorili srca, 
izgubili vjeru u sebe same, 
davno zaboravili Njega hvaliti. 
Kako, poslije svega 

što nam je darovano, 
hodamo ovim svijetom 
ogorčeni i prazni? 

Je li to iz straha, 

ili smo besmrtno bahati? 

Ljudi i ,znakovi“ 


Tražio sam, iščekivao, 

s mnogim drugima. 

Često smo gledali u nebo, 
osluškivali, mirisali, buljili... 

A samo smo trebali, 

barem na kratko, 

poslušati i potruditi se 

razumjeti jedni druge. 

Tako bi zasigurno ,osjetili“ Tebe! 

»Mala“ molitva 


Dragi moj Isuse, 

mir si mi pružio. 

Hvala Ti na tome. 

U ovome svijetu 

koji je ,umočvaren“ 
lažnim ,vrijednostima“ 
mir Tvoj daje mi snagu 
i neobjašnjivu radost! 
Amen! 

Majci 


Majko moja, 

samo ti znaš 

kakvo breme vučem. 
Ja, stari, olinjali magarac. 
Kako sam tvrdoglav! 
Samo ti, još uvijek, 

bojiš se za mene. 

Kao nekad dok budna si 
me čekala da se vratim. 
Majko, ne brini... 

doći ću ti sretan 

kada me On pozove. 

Moj oblak 


(mojoj Sanji) 


Prerano si ostarila. 

Znam da je moja krivica! 

Nisam te trebao skinuti 

s onog Cesarićevog oblaka. 
Previše sam prizeman, 

»Očiju uprtih u zemne stvari.“ 
Bojim se visina kojima si ti težila. 
(Kako takav oblak može težiti?) 
Zašto sam baš ja za tebe bio 
Cesarićev ,vjetar visine“? 

Moja obitelj 


Sanjao sam noćas 

svoje djetinjstvo. 

Kada sam otvorio oči, 
radost nije nestala: 
nasmiješio sam se 
gledajući moju 

prekrasnu kćer 

kako se u snu sva stopila 
sa svojom majkom. 

Moja probuđena vjera 


Znam da neću u potpunosti razumjeti, 

ali kakav je to razlog? 

Samo jedno ,šuplje“ opravdavanje 

koje se u meni rasplinulo potpuno i davno. 

Bože moj, hvala Ti što sam Te prepoznao 

jer kada razmislim o sebi, Ti uistinu imaš strpljenja. 
Ljubav se često ne može razumjeti, 

ali divno je ljubav prepoznati i prigrliti, 

a još ljepše prihvaćeno davati drugima. 

Amen! 

Moja vjera i moji propusti 


Nekada sam imao snage razmišljati 

o svim svojim brodolomima. 

Sada me voda nosi od hridi do hridi, 

razočaranja više gotovo da ne peku. 

Uspomene sam namjerno potisnuo 

kako bih još samo plutao na ljudskoj žabokrečini. 
Moja misaona vegetiranja strašno me umaraju. 
Znam da imam kamo, ali predugo tumaram do cilja. 
Bože moj, tvojoj dobroti stvarno nema kraja! 

Moje djetinjstvo 


Slike iz moga djetinjstva 

i danas su prekrasno jasne. 
Prepune ljubavi i sreće. 

U našem domu se nikada nije 
spominjala riječ ,mržnja“. 

Majka, otac, brati ja... 

Naša ljeta, kupanja na Kupi, 
hladne zime, vesele od snijega 

i tople, mirisne, zajedničke sobe. 
Proljeća, jeseni, obitelj i Ljubav! 

Molim Te 


Isuse, prijatelju moj, 

Ti znaš koliko Te volim. 
Ipak, kada mislim o 
Tvome raspeću... 
Često se bojim. 

Strah me da bih Te i ja izdao 
u pomahnitaloj svjetini. 
Molim Te, daj mi snage 
da Tvome Ocu bijelo 
ruho, koje sam primio, 
vratim neokaljano! 
Amen! 

Molitva na Kupi 


Gledao sam Kupu 

u tišini sretnih misli. 

Ta me rijeka veseli, 

pored nje opet sam dijete. 
Moja je Kupa Isusov Jordan. 

Ljubav sve oprašta 


Kad ,veliki“ shvate da su mali, 
a mali im pokažu svijet... 

I prepuste se ,veliki“ 

njima i Njemu... 

Jednom kad 

iskreno shvate i osjete... 
Neće biti kasno! 

Oni svidjet će se Njemu, 

koji je blag i koji oprašta, 

i zato ga zovem Ljubav! 


40 


Možda u šumi 


Grane su bile bespomoćno gole. 
Lišće, mokro i trulo, izgubilo je ljepotu 
na mekanom, blatnom i ljepljivom tlu. 
U jednom trenu osjetio sam besmisao, 
samoću, umor, gorčinu pa ljutnju. 
Znam da nas je On došao spasiti, 

ali zašto su ga kukavički raspeli? 
Tada mi je blag jesenski vjetar 
pomilovao lice i počeo sam disati. 
Zato vjerujem u uskrsnuće i život vječni. 
Amen! 

Na katehezi 


Slušao sam ljude 

kako govore... 

Pričali su lijepo 

i bez ,fige u dŽepu“. 
Šutio sam, prepustio se 
i u mislima odlutao 
daleko od stvarnosti, 

a opet sam osjećao, 
sve to vrijeme, 

kako nam je Dobro tu, ,pri ruci“, 
samo ako smo iskreni. 


Sisak, 15. prosinca 2011. 

Naše sutra 
(Sanji) 


Ni sutra ti neću reći 
Koliko te volim 
Riječi su često 
Preslabe 

Sutra ću te voljeti 
Bez ijedne riječi. 


43 


Ne bojte se! 


Koliko se sumnje nakupilo u nama! 

Isti smo kao trulo lišće 

u blatnjavom koritu rijeke. 

Očekujemo spas od stare 

grane u vodi koju će i tako 

odnijeti prva prljava bujica. 

Ne dopuštamo nebu da nas grije. 
Znojimo se, svaki od svoje samoće! 
Davno smo zaboravili što nam je rečeno: 
»Ne bojte se!“ 

Nije teško 


Duboko vjerujem. 
Kolebanja nema. 
Sve će dobro biti! 


Jako je jednostavno: 


samo treba Istinom 
potući sve laži. 
Sve će dobro biti! 
Amen! 

Obiteljski ručak 


Koliko ljubavi 

stane u majčino srce? 
Koliko žuljeva 

danas otac donosi kući? 
Moj brati ja već 

sjedimo za stolom, 

otac dolazi i sjeda, 

majka nam donosi 

vruću juhu, miris ručka 

širi se našom kućom, 

a naše su oči iste, zahvalne, 
ispunjene Tvojom ljubavlju. 

Oče naš 


(Isusu) 

Uz pjesmu Kupe 

i disanje breza, 

sunce na zalazu, 
sklopljenih očiju 

blizu sam Tebi. 

Možda je to blagi vjetar 

ili Tvoja topla ruka? 

Oči neću otvarati. 

Dok dušu mi puniš snagom, 
pjevam Ti tiho o Tvome Ocu, 
volim Te! 

Opet imamo proljeće 


Proljeće, 

sunce, nježna trava, cvijeće, 
bijeli oblaci na prozirno plavom nebu... 
Ti i ja i naša mladost 

koju nam je Bog produžio 
kada nam je darovao kćer. 
Gledamo se, zahvalni, sretni 
dok se ona igra, radosna, 
zaokupljena maštom... 

Mi ponovno imamo dar, 
udišemo proljeće i osjećamo 
sve mirise našega djetinjstva. 

Oprostiti, ne zaboraviti 


Ne zaboravljam staklene oči pomahnitalih koljača, 

i u snu me proganjaju ružne, proživljene ,slike“ rata. 
To mi govori kako podsvijest ne zaboravlja. 

U mom domu klanja se samo Bogu, 

a Domovina se ljubi čistim srcem. 

Poznajem puno dobrih ljudi, 

oni me privlače, kao magnet. 

Prekratak je ovaj život da bismo primili 

i podijelili sve što si nam Ti darovao. 

Osjećam Te 


O, dragi Isuse... 

što bih ja bez Tebe? 
Nisi mi blaga utjeha, 
Ti si čvrst oslonac! 
Tebi govorim sve. 
Tvoje strpljenje, 
postojanje, ovdje, 
na istoj ovoj zemlji, 
osjećam i ljubim, 


slavim slatkim kruhom. 


Amen! 

Ostati 


Maknuti se od ljudi? 

To nas Krist nije učio. 
Moramo ostati i nositi, 
jednako, za sebe i druge. 
Onda ćemo moći spavati, 
imati dušu kao djeca, 

moliti, a ne izgovarati 
napamet naučene rečenice! 

Poljubac u obraz 


Kako je lijepo maštati. 

Snovi znaju umoriti dušu, 

ali mašta nikada. 

Još uvijek u mislima 

mogu doseći dječji svijet 

i zato me djeca vole, 

a svaki njihov osmijeh 
primam radosno, 

kao poljubac otpuhan s dlana. 

Pravi početak 


Misle, oni koji nisu osjetili 
pravu, bezgraničnu ljubav, 
oni čak uporno tvrde 

kako se od iskrene ljubavi 
ne može umrijeti. 

Mnogi, kao i ja, znaju, 

a onima koji ne vjeruju 
neprestano govorim, svjedočim 
o ljubavi i raduje me 

kada vidim iskru nade 

u njihovim očima. 

To je pravi početak. 

»Prazne“ oči 


Ničije oči nisu 
,prazne“. 

Svi imamo dušu, 
ona nam je na dar. 


Nikada čovjek nije sam. 


Znam, tuga je jaka. 
Njegova milost jača je 
od najsvjetlijeg dana. 

Prijatelj 


Nije toliko teško 

imati istinskog prijatelja, 
jednom kada ga stekneš. 
(Ne dobiješ, nego zaslužiš.) 
Još vam samo treba istina. 
Bez laži, prijateljstvo će 
cvjetati, bujati bez granica 

i uvijek ići samo po dobru. 

Prijatelju Isusu 


Sanjao sam Te. 

Imao si zabrinuto lice, 

umorno i nekako tužno. 

Tvoje oči blistale su, 

iz njih, tekla je ljubav. 

Naglo sam se probudio, 

ali smireno i bez pokreta. 

Od ,proživljenoga“ sna 

ostala mi je jedna misao: 

umoran si jer sve daješ nama! 
Znam da ću danas biti veseo, 
potpuno ću se prepustiti Tebi! 
Poklonjenu radost dijelit ću bližnjima, 
tako ćemo Tebe ojačati, nasmijati. 
Tebe, koji sjediš s desna Ocu. 

Proljeće duše 


Prvo proljetno jutro. 
Još jedan dan, 
prekrasan, 

otvorenih mogućnosti. 
Čemu sjeta? 

Amfore sa zlatom 
davno su potonule. 
Zar moramo ostarjeti 
kako bismo shvatili 
da ono što tone 

ne vrijedi suza? 
Dopustimo duši da leti! 
Amen! 

Proljetno jutro 


Ti, jedini koji znaš, 
kako si mi poklonio 
ovakav lijep dan? 
Znam da možeš sve. 
I ne pitam se zašto, 
nego, još sam snen 

i zahvaljujem Ti samo! 

Put mira 


Jednom kada pronađem mir... 
(Svakim danom sve sam bliže.) 
Vjerujem u taj put, pun iznenađenja, 
ljepih trenutaka koji svojim bljeskom 
razbijaju najtvrđi kamen i mrklu noć. 
Spotičem se i krvare mi stare rane, 
ali onda ponovno sijevne, 

gromko zagrmi, negdje u daljini, 

a zasvijetli baš mom putu. 

Radost 


Isuse moj dragi... 
Imam Ti toliko za reći! 
Ali jednom kada Te sretnem... 
Znam da će tuge nestati 

i pričat ću Ti samo o sreći. 

Pored Tvojih stopala 


Misle da ću klečati! 

Sigurni u svoju ,moć“! 

Prevrtljivi i licemjerni, 

njihova ,mudrost“ je nemjerljiva. 
Znam da ću klečati, 

ali ne pred njima! 

Sretan ću biti kada 

pored Tvojih stopala 

pognem svoju sijedu glavu. 

Darovana radost 


Uvijek kada poželim 
mogu dodirnuti nebo, 
mogu letjeti, 

igrati se mislima... 
Mogu baš sve! 

Kada mi je On 
darovao kćer, 
izbrisao je granice 

i prosuo po meni... 
Čistu ljubav. 

Sanjarenja 


Neke životne stvari 

koje su mi se kasnije 
dogodile... 

Kao da sam davno prije 
sanjao. 

Kada sam bio mlad 
mislio sam, često, 

kako ću izgledati s 
trideset godina? 

Uvijek sam vidio otprilike 
istu sliku: 

Moja divna supruga i ja. 
Ljubav! 

Dvoje naše djece. 
Sreća! 

I mir, još ,samo“ mir Božji. 

Sjećanja 


Sjećanja, nejasna, ali jaka, pomalo ,luda“, 

ponekad iznenade svojom britkom jasnoćom, 

ali se te slike brzo gube i opet nestaju, kao san. 
Ružne trenutke moga života davno sam ,zaboravio“, 
ali oni opasno čuče negdje u mojoj sijedoj glavi. 
Zato pokušavam živjeti svaki novi dan, 

voljeti, biti s dragim ljudima, pjevati Tebi. 

I sutra, kada mi ovo od danas budu sjećanja, 

ljepa će biti i moja molitva, teći će bez prekida. 
Amen! 

Sloboda izbora 


Ne želim biti dvoličan, 

imati ,dva gospodara“! 

Poštujem život i veselim se raznolikosti, 
svakom iskrenom osmijehu. 

Kako je to samo lijepo ,sažeto“ 

u deset dobronamjernih savjeta! 

Imamo slobodu izbora! 

Strah od ljubavi 


Volim slušati o ljubavi, 

U crkvi, u svome domu, 

dok se vozim u autu... 

s već istrošenih CD-a. 

Slušati o ljubavi, maštati, 
govoriti u tišini, ponavljati, 

u srcu i duši i u svakom trenu... 
kako još uvijek nije sve izgubljeno. 
Bog je tu, ali ljudima reći, 
onako iskreno, kao dijete, 
priznajem da se bojim. 

Sve lijepo 


Sve lijepo 

moja je prošlost. 

(Sada ti misliš kako sam nostalgičan.) 
Sve lijepo je sada. 

Sve lijepo iščekujem. 

(Noćas u snovima i sutra s ljudima.) 
U sve vijeke. 

Amen! 

Tebi i nepoznatom slikaru 
(Sanji) 


Neka lijepa slika 
odmah me osvoji, 
prizove mi sjećanja. 

I onda osjetim mirise... 
Dok ju promatram, 
vidim tebe. 

Udišem duboko, 

nos mi je u 

tvojoj dugoj kosi. 
Odjednom sam mlad, 
ti me grliš i opet 

sam dijete. 

»Iko ima uši, neka čuje!“ 


Kako pomoći čovjeku? 

Većina unaprijed misli 

kako se radi o nekakvoj podvali. 
Zašto preživljavati s takvom pretpostavkom? 
Nisu ljudi zli, oni se boje. 

Kada nam narastu uši 

(,Tko ima uši neka čuje!“) 

i kada istinski počnemo vjerovati, 
tada ćemo sa zahvalnošću, 

i bez osjećaja ,dugovanja“, 
prihvatiti ruku bližnjega svoga. 

Tvoja stara Biblija 


Autobus je hroptao 

kao da mu je to 

zadnje putovanje u životu. 
Drijemao sam 

opijen mirisom nafte i stare gume. 
Tebe kao da ništa nije smetalo, 
sjedila si i čitala, 

upijala najstariju ,džepnu“ knjižicu. 
Trošniju i od ovog busa, 

ali jaku i novu. 

Bus je zastenjao na 

blagom zavoju, 

a jasna slova s korica 

bljesnula su mi u srcu. 

Na knjizi je pisalo 

Ljubav! 

Tada sam ti nešto rekao 

ili si me ti samo pogledala? 
Samo znam da nas je 

ta Knjiga nekako zbližila. 

Tvoje dijete 


Bože moj, 

zazivao sam Te često, 

molio, zahvaljivao, 

čitao o Tvome sinu. 

Kada mi je bilo teško, 

Tebi sam govorio. 

Ti si me naučio pjevati! 
Razmišljam o Tebi i 

svaki Te dan viđam, 

kroz dobrotu ljudsku. 

Znam da me voliš baš ovakvoga. 
Zato si me učinio roditeljem, 

a dopustio da sam Tvoje dijete. 

Tvoje oči 
(Sanji) 


Tvoje oči, priznajem, 

nisam se usuđivao pogledati. 
Znao sam ih iz snova. 
Odavno sam prestao tražiti, 
a sada me gledaju i 

u njima su svi moji sni. 
Skupa ćemo ostarjeti, 

ja, a onda i ti, 

ali tvoje oči i moji snovi 
uvijek će ostati isti. 

U Tebe se uzdam 


Bože moj, 

prečesto Te zazivam, 

ali samo molitvom. 

Govorim Ti kako je sada 

u Domovini mojoj. 

Puno je bolesnih, nesretnih, 
gladnih i poniženih. 

Baš oni koji su branili Hrvatsku 

na ,teret su društvu“. 

Prozvani su zločincima i lopovima! 
O, Bože moj, u Tebe se uzdam!Amen! 

Vjera 


Danas sam sreo Isusa, 

na trenutak. 

Osmjehnuo sam se iskreno, 
na trenutak. 

Pogledao me, 

i ostao u mojoj duši 
zauvijek! 

Vratiti se iz logora 
(svim hrvatskim logorašima iz Domovinskog rata) 


Osjećao sam tvoje suze 

dok sam slavio svaku zoru 

poslije neprospavane noći. 

Bio sam uporniji od gluhe noći 

i tišinom, u molitvi, ispraćao mrak. 
Slavio još jedno jutro, Njega i život! 
Znao sam kako bliži se dan 

kada ću te zagrliti i obrisati suze 

s tvoga prerano ostarjelog lica. 
Sada opet budimo se zajedno, 
pjevamo Njemu, koji me čuvao 
dok ti si plakala, a ja Isusu tiho pjevao. 

Mali smo 


Što je to trenutak? 

Pitao sam prekrasnu ružu. 

Nježnim je mirisom odgovorila. 

Isto sam pitao na smrt ranjenog vojnika. 

Taj su tren njegove oči postale staklo. 

Tada sam odlučio svoj trenutak podijeliti s bližnjima. 

Bez straha 


Pred Tobom 
pognut ću čelo. 

U Tebe se uzdam! 
Neprijatelja Tvoga 
gledat ću u oči, 
bez imalo straha! 

Bogu hvala 


Dobro jutro, Isuse dragi! 

Bogu hvala za još jedan dan, 
prekrasan, u obiteljskoj kući. 
Mirisan je stari hrastov krevet, 

na bakinu i didinu jutarnju molitvu! 
Molim Te, Bože, za sve ljude 

koji su u duši još ostali djeca 

kako bi Te iz srca i ovo jutro zazvali: 
,Oče naš, koji jesi na nebesima!“ 
Amen! 

Odrastanje 


Dok bio sam mali, 

moje je tepanje bilo svima 
simpatično i smiješno. 

Na neka moja glasna pitanja 
samo su se pogledavali. 
Želio sam brzo odrasti 

i saznati tajne velikih 

koje su često prešućivali. 
Sada hvalim Boga, 

što bez obzira na sve: 
odrastanje, tuge, rat... 
gledam ovaj svijet 

onim istim dječjim očima. 
Amen! 

Božić u obitelji 
(Ani) 


Iščekujem Božić 

kao malo dijete. 

Isto kao naša Ana, 

koju Bog nam je darovao, 
mojoj Sanji i meni. 

Ponovno osjećam blagost 

i radost dok u očima 

naše kćeri vidim Tvoju ljubav. 

Cvjetnica 


Sutra je Cvjetna nedjelja. 

Ustat ću iz postelje u samu zoru, 

otići do Kupe, tamo kod potoka, 

i nabrati rosom okupano cvijeće. 

Što šarenijeg, nježnog i mirisnog, 

onoga koji budi život i veseli dušu. 

Doma ću probuditi svoje cure na umivanje 
u toploj vodi prepunoj proljetnih latica. 

Na kraju umit ću se ja, pa ćemo se zajedno 
pomoliti da i ove godine budemo 

ljepi u duši po milosti Božjoj. 

Amen! 

Dušni dan 


Svaki lampion jedna duša, 

«Od praha smo postali...» 

Tijelo od praha, duša od Boga. 

U svjetlost smo se obukli, 

Oprala nas voda Sveta... 

Ne bojmo se ,prahom postati“, 

Na Njegov poziv hitam preko rijeke! 

Evanđelje 


Čitao sam, 

polako. 

Vraćajući se često 

na prethodnu riječ. 

Mislio sam, 

ne analizirao, 

nego nesputano letio, 
upijajući, bez imalo sumnje. 

Gospodu 


Gospode, Bože moj jedini, 

uz tebe sam siguran, 

nikada sam, nikada bez nade. 
Nikada! 

Kada me čovjek želi uplašiti 
svojim lažnim ,veličinama“, 
Gospode, Ti si mi u duši. 

Zla se ne bojim! 

Amen! 

Prva šetnja gradom 
(mojoj Sanji) 


Nekako su se naši prsti sami spleli. 

Tvoja mala ruka utopila se u mojoj 

koju sam skrio duboko u rukavu moje stare, 
iznošene jakne. Dlanovi su se ugodno znojili. 
Šutjeli smo dok su se ruke milovale, šaputale, 

u mom širokom rukavu, krojenom po našoj mjeri, 
a srca su kucala, u istom, ludom ritmu 

koji je probijao van, kroz naše vruće, mlade ruke. 

Istinita bajka 
(Ani) 


Danas sam bio s mojom kćeri na Kupi. 
Na istom onom mjestu gdje sam se kupao 
kada sam bio njezinih godina. 

Prvi je dan proljeća i... nije pjesma, 
nego stvarno, na vodi, tik uz obalu, 
bila su dva prekrasna labuda. 

Veliki su bili u svojoj bjelini, 

i prišli su nam, bez straha, 

na dohvat ruke, ili na dužinu krila... 
sada sve skupa podsjeća na bajku, 

ali pitajte moju Anu, najsretnija je bila! 

Isusu 


Koliko dobra sam primio od Tebe. 
Kada sam bio mali, uživao sam 
slušajući priče starih ljudi. 

Tada nisam znao da oni 

samo prenose Tvoje riječi, iskreno, 
onako kako su to najbolje znali. 

Nikada mi nisu govorili ružna, 

nego samo prekrasna životna iskustva. 
Vrijeme koje sam provodio s tim 
bogatim ljudima, koji su bili i krezubi, 
odjeveni u pokrpane, iznošene kapute, 
prolazilo mi je brzo, a i oni su bili sretni. 
Sada znam da si Ti sreća, 

Ti si Očeva Riječ! 

Jutarnja molitva 


Jutros, dok sam molio, 
na koljenima, u tek pokošenoj travi... 
Mirisi i misli opijali su me. 

Ne mogu izreći što sam osjećao 
jer beskraj nije mjerljiv, 

a mirisi ne poznaju vrijeme. 

U meni se pomiješala prošlost 

i budućnost dok sam uživao 

u jednom jedinom , trenutku“ 
moje ,lude“ jutarnje molitve. 

Dolina srama 


O, Bože moj, 

kamo srlja ovaj svijet? 

Sve ono prirodno 

postaje strano i sramotno. 

Ono malo ljudi, 

koji Tebi govore sve, 

znaj, kako duboko u duši plaču. 
Ti znaš! 

Neka bude volja Tvoja! 

Amen! 

Grad 


Otići u veliki grad, 
Sjesti i gledati 

Što je ostalo 

Od ljudi 

Ne mogu se uklopiti 
Oni me ni ne primjećuju 
Sjedim, gledam 

I bojim se 

Da ćemo jednoga dana 
Svi ostati bez duše. 

Kao Marija 


Majko, ti koja znaš sve o meni, 

samo tebi čitav tvoj život bio sam maleno dijete. 
Ti me, još uvijek, upozoriš da je juha vruća! 
Tvoj dlan, na mom već izbrazdanom čelu, 

blaži mi svaku bol, a tek tvoje oči! 

Majko moja, tvoja ljubav nije nestala, 

u meni ona raste svaki novi dan. 

Znam da me nikada nećeš napustiti. 

Obećala si mi to, bez riječi, i onoga dana 

kada su spokojno ugasle tvoje oči. 

Bijeg 


Zašto volim Kupu, 

šetnje u samoći? 

Zašto se ne mogu 

prepustiti i biti čovjek? 

Zašto je iskrenost postala 

čudna i neprimjerena? 

Zašto smo napustili Njega, na kojega 
prebacujemo svu svoju krivicu? 

Savjest 


Često se osjećam siromašnim 

dok se vozim u novome autu. 
Najčešće kada sam sam 

i putujem noću, bez cilja. 

Daleko od svega što je Isus govorio. 
Stanem, uz cestu, i gledam, u mrak... 
Koliko su ljudi vezani za stvari? 
Teško je priznati kako 

ne živimo po Njegovim riječima, 
jednostavnim i jasnim. 

Lakše je mudrovati ili samo čekati 
da On otkupi grijehe naše. 

Obećanje 


Sve češće 

razmišljam o Tebi. 
Odavno znam 

da neke događaje, 
ljude... 

nikada neću razumjeti. 
Znam da je pitanje: ,Zašto?“ 
duboko usađeno 

u svakome čovjeku. 
Odgovore si nam dao 

i ,sakrio“ duboko u dušu. 
Nisam siguran koliko ću 
Tvoje ljubavi dokučiti, 

ali Ti dajem obećanje: 
Sve što shvatim, podijelit 
ću s drugima. 

Bože moj 


Dok se noćima 
preznojavamo u snu... 
Vijesti nas prazne. 
Ujutro gledamo 
mutnim očima svoje 
debele podočnjake. 
Ne želimo govoriti jasno. 
Izgubljeni smo, 

ali to nećemo reći. 
Više nema suza, 

ni iskrenog smijeha. 

O Bože moj! 

Vjerujem 


Osjećao sam kako mi bilo slabi. 

Naravno da sam molio iz srca, 

a otkucaji su bili sve tiši i tiši. 

Molio jesam, ali ne u strahu, 

razmišljao sam, možda i na glas? 

Zahvaljivao za sve što mi je Bog lijepoga dao, 
a dobio sam puno prekrasnih ljudi, suputnika, 
nisam žalio za propuštenim, ili nedorečenim... 
koja po Bogu i vjeri nikada ne prestaje. 

Bilo će stati, još jedan iskreni osmijeh za kraj. 

Ispovijed u šumi 


Zagrlit ću onaj moj hrast u dubokoj šumi. 

Taj je div ostao isti kao kad sam bio dijete. 

Tada sam vjerovao kako noću hoda, sluša, sve pamti 
i da se zorom vraća na svoje mjesto samo zbog 
mene. 

Puno toga me naučio, ono o čemu ljudi nisu govorili, 
možda iz neznanja, srama ili opasnog straha i 
zaborava? 

Naslonjen na toplu, ,hrastovu“ koru razmišljao sam 

i tako leđima upijao dobronamjerne, ,životne“ savjete 
koji su me često vodili u duboku tugu i iskreno kajanje. 
Tada bi krošnja počela gromko hučati da odvrati, 
uplaši ljude 

kako ne bi čuli moje suze koje su bubnjale po zemlji 
kao teška tuča. 

Duša 


Ljubav ostaje, 
poslije nas. 
Ona je vječna. 
Tijela, 


svijeća na buri. 


Bura, 


oholost ljudska. 

Čistilište 


Danas, večeras, na cesti, 

dok sam se vraćao kući, 

jedna se misao urezala 

negdje u mojoj ludoj glavi. 
Siguran sam da će me progoniti. 
Doživotno! 

»Možda je ovo na zemlji samo 
jedno komično čistilište duša.“ 

Papi Franji 


Imamo novog čovjeka na Petrovoj stolici. 

Molio je nas da molimo za njega, 

potom je molio za Kristovu živu Crkvu, 

sve nas otvorenih srdaca je blagoslovio. 
Slušao sam ga u autu, na radiju, molio zajedno, 
siguran sam da nam je darovan istinski pastir. 
Bogu hvala! 


13. ožujka 2013. 

Bog u čovjeku 


Pjesnička razmišljanja Roberta Tomšića upoznala sam 
prije nekoliko godina. Poznavajući ga i privatno, nije me 
iznenadilo što je u pjesmama pronašao način kako izraziti 
sebe, odnos prema svijetu, ljudima, nepravdi. Jedini dio 
koji je možda bio iznenađenje, bile su pjesme posvećene 
doživljavanju vjere i Boga samoga. Od čovjeka koji je u 
sebi nastojao potisnuti činjenicu da je Bog u nama i oko 
nas, pretvorio se u čovjeka i pjesnika koji Boga i vjeru 
doživljava na doista čudesan način. 

Njegova druga zbirka pjesama posvećena je Bogu 
kojega je spoznao u svakodnevici, ljudima oko sebe; 
njegovo prisustvo osjeća u ljudima, stvarima i pojavama 
i iznosi to jednostavnim i snažnim riječima, svakodnevnim 
govorom. Zbirka je koncipirana kao homogena cjelina, 
bez dijelova, ali svaka je pjesma radost za sebe. Čak i 
kad govori o najtežim temama, smrti, odlasku najbližih, 
rastancima, čini to na pristupačan način, bez straha. Iz 
pjesme u pjesmu pretače se svjetlost koju donosi Bog i na 
upravo čudesan način ispunjava pjesnika i čitatelja. 

Već od samog naslova upućuje nas na nevinost, iskre- 
nost, sve ono što ljudi u žurbi života lako zaboravljaju. Od 
prve do zadnje pjesme naslov je motivska poveznica, uvijek 
aktualna. Aktualne su i teme pjesama koje se lako uočavaju 
jer je iste teme opisivao na različite načine. Obitelj, Bog, 
smrt i ljubav dominantni su trenuci u životu svakog čovjeka. 
Njih susrećemo i u ovoj zbirci. One su zahvala za svaki 
proživljeni trenutak, dojam trenutka je izuzetno jak iako 
opisan običnim riječima. Tako uobičajeno i svakodnevno 
postaje začudno, a na čitatelja ostavlja dojam da takvo 
nešto nije bio u stanju doživjeti prije. 

Pjesnik je i ovaj puta uspio u svojoj nakani: približiti 
ljudima onaj trenutak koji nam se događa svakodnevno, 


101 


upozoriti nas da stanemo, promotrimo život drugačijim 
očima, doživimo Boga u sebi i oko sebe i na tome Robertu 
Tomšiću hvala! 

Ljerka Iharoš 

